《馆试秋夜闻砧》
明代·王格

萧瑟秋风散晚凉，谁家清夜捣衣裳。
丁丁遥应疏钟响，数数还如落叶忙。
明月有情留小院，征鸿无数挟轻霜。
不堪客梦湘云远，独对寒灯思渺茫。

作者简介：（1502—1595）明湖广京山人，字汝化。嘉靖五年进士。大礼议起，持论忤张璁，贬为永兴知县。累迁河南佥事，不肯赂中官，被逮杖谪。隆庆时授太仆寺少卿致仕。有《少泉集》。